2018. gada 17. jūlijā Noteikumi Nr. 428

Rīgā (prot. Nr. 33 33. §)

**Grozījumi Ministru kabineta 2011. gada 13. septembra noteikumos Nr. 703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību"**

Izdoti saskaņā ar

Atkritumu apsaimniekošanas likuma

12. panta otrās daļas

1., 2., 3. un 6. punktu,

trešo daļu un

12.1 panta pirmo un ceturto daļu

Izdarīt Ministru kabineta 2011. gada 13. septembra noteikumos Nr. 703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību" (Latvijas Vēstnesis, 2011, 146. nr.; 2013, 174. nr.; 2015, 210., 247. nr.) šādus grozījumus:

1. Papildināt noteikumu nosaukumu aiz vārda "reģistrācijas" ar vārdiem "un informācijas sniegšanas".

2. Izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Atkritumu apsaimniekošanas likuma 12. panta otrās daļas 1., 2., 3. un 6. punktu, trešo daļu un 12.1 panta pirmo un ceturto daļu".

3. Papildināt noteikumus ar 1.8. apakšpunktu šādā redakcijā:

"1.8. kārtību, kādā atkritumu tirgotājs vai atkritumu apsaimniekošanas starpnieks paziņo par noslēgtajiem līgumiem un veiktajiem darījumiem."

4. Papildināt III1 nodaļas nosaukumu aiz vārda "reģistrācijas" ar vārdiem "un informācijas sniegšanas".

5. Papildināt III1 nodaļu ar 37.15 un 37.16 punktu šādā redakcijā:

"37.15 Atkritumu tirgotājs vai atkritumu apsaimniekošanas starpnieks līdz ceturksnim sekojošā nākamā mēneša divdesmitajam datumam dienestā iesniedz pārskatu par noslēgtajiem līgumiem un veiktajiem darījumiem par iepriekšējo ceturksni.

37.16 Atkritumu tirgotājs vai atkritumu apsaimniekošanas starpnieks pārskatu par noslēgtajiem līgumiem un veiktajiem darījumiem dienestā var iesniegt papīra formā (attiecīgo informāciju iesniedzot arī elektroniski) vai elektroniska dokumenta formā atbilstoši normatīvajiem aktiem par elektronisko dokumentu noformēšanu."

6. Papildināt noteikumus ar 46. punktu šādā redakcijā:

"46. Atkritumu tirgotājs vai atkritumu apsaimniekošanas starpnieks šo noteikumu 37.15 punktā minēto informāciju pirmo reizi dienestam sniedz mēneša laikā pēc attiecīgo grozījumu spēkā stāšanās dienas par laikposmu no 2018. gada 1. janvāra."

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards